**Δυνατότητα επέκτασης**

Το πρόγραμμα δύναται να επεκταθεί και στις επόμενες τάξεις του Δημοτικού Σχολείου υπό τη μορφή Εργαστηρίου Δεξιοτήτων. Επιπλέον, βάσει των αποτελεσμάτων της πρωτογενούς ποσοτικής έρευνας σε εκπαιδευτικούς της Α΄/θμιας και Β΄/θμιας εκπαίδευσης, που είχε διεξαγάγει η Διεύθυνση Φορολογικής Συμμόρφωσης της Ανεξάρτητης Αρχής Δημοσίων Εσόδων το 2016, η καλλιέργεια της φορολογικής συνείδησης μπορεί να ενταχθεί και στη Β΄/θμια Εκπαίδευση (Γυμνάσια και Λύκεια) με διαφορετικές εκπαιδευτικές μορφές.

Σημείωση: Η έρευνα διεξήχθη σε τυχαίο δείγμα σχολείων της Επικράτειας, με σκοπό τη διερεύνηση της στάσης των εκπαιδευτικών ως προς τη διδασκαλία της συγκεκριμένης θεματικής ενότητας, την αποτύπωση της παρούσας κατάστασης όσον αφορά στα υποστηρικτικά μέσα διδασκαλίας, την καταγραφή προτάσεων διδασκαλίας και την εμπλοκή των εκπαιδευτικών στο πρόγραμμα από τα πρώτα στάδια του σχεδιασμού του. Τα αποτελέσματα της έρευνας είναι αναρτημένα στην ιστοσελίδα της ΑΑΔΕ <https://www.aade.gr/shediasmos-apologismos/meletes-ereynes/ekpaideytika-programmata-gia-tin-kalliergeia-forologikis-syneidisis>

**Προσβασιμότητα**

Το Εργαστήριο είναι δομημένο με τέτοιον τρόπο ώστε ένα μεγάλο μέρος του να αφορά βιωματικές δραστηριότητες, παιχνίδια ρόλων και παιχνίδια συνεργασίας και κατασκευών. Οι δραστηριότητες είναι εμπλουτισμένες με ακουστικό και οπτικό υλικό, ενώ τα μαθήματα βραχείας εκπαίδευσης “microlearning videoclips”(microclips) διατίθενται σε όλες τις γλώσσες της Ευρωπαϊκής Ένωσης, γεγονός που τα καθιστά προσβάσιμα και σε μαθητές/τριες που δεν κατέχουν επαρκώς την ελληνική γλώσσα. Σε περίπτωση που το σχολείο δεν διαθέτει ηλεκτρονικά μέσα, δίνονται τα σενάρια των “microclips”, τα οποία μπορούν να αναγνωστούν στην τάξη υπό τη μορφή παιχνιδιού ρόλων.